khistorydata/jeongjo-sjw-relations huggingface dataset:
정조 6년 · 목
備局啓言。因掌令李澤徵所啓。各軍門將校。丁酉以後白徒差出者。自廟堂査實草記事命下矣。査問于五軍門及龍虎營。則訓鍊都監以爲。本局全以行伍陞差云。禁衛營敎鍊官金宗弼。雖有別武士假銜。而不過一張傳令而已。初無隨行之事。不可以陞差論。御營廳敎鍊官車信復。雖曰代其父之任。而係是白徒。摠戎廳敎鍊官吳載麟。龍虎營敎鍊官劉瓊鄭學基陳宜良。具以白徒差出矣。各軍門旣以節目之未啓下。姑循謬規。不卽改正云。則此與違越式令。雖有間焉。而筵稟蒙允之後。一循舊套。無所矯革者。殊甚未安。筵稟後以白徒差出之人。一幷勿施。李時輔一體汰去。時輔不卽汰去大將。從重推考。更令各該軍門取才差出事。請分付。敎以。本事曾在丁酉年間。筵稟則雖已蒙允。節目則姑不啓下。諸將臣循私直差。固甚萬萬寒心。而此與違越式令。不無間焉。至如見差之將校。于何有辜。無端沙汰乎。今番一竝特爲勿論。此後俾各十分惕念。節目頒布前。凡於間散窠。雖非行伍。必以前銜中曉暢軍旅人。或閒散中出入軍門人收用。至於掖隸吏胥出身之干囑差除之弊。一切嚴防。如是則公私自無相防。各營何憚而不爲乎。竝令依此知悉。末端事。該大將何足責也。此則自本司量處。
정조 6년 · 강
初二日 皇壇奉室審。命行望位禮。
정조 6년 · 목
敎曰。初二日詣 皇壇奉室審。行望位禮。仍行肄儀。該房知悉。
정조 6년 · 강
召見承旨李在學金宇鎭于誠正閣。
정조 6년 · 목
予曰。金載瓚事何如。宇鎭曰。聞于前吏曹參議。則停望時。亦已聞知云矣。予曰。長望與前望有異。戶兵判則是長望。而至於三司望及其餘他望單子。則皆是前望中謄出者也。雖或有罪名者。皆爲列書。自是例也。且許多前望之入啓。似涉糾紛。故列書前望於長單。所以爲簡便之道。而反生如此之弊。昨日吏郞供辭中。以長望爲言。身爲銓郞。長望前望。亦未分別。此果成說乎。宇鎭曰。如有停望之人。則抄刪於單子。便成謬例矣。予曰。前望書入時。停望人抄刪一節。聞知與否。問于前吏議以入。宇鎭曰。自前有停望人抄刪之例故今番抄刪。臣亦知之云矣。予曰。此與李秉模有異。不過銓曹施罰。則何必拔之於前望中。以至上聞耶。其委折。承旨筵退。問于銓曹以稟。
정조 6년 · 강
命大提學金鍾秀。令憲府發緘。
정조 6년 · 목
敎曰。促敎凡今幾遭。而迄無進身之義意。分義所在。獨不念慢蹇之責乎。到今催促。徒屬屑越。當令置對。問其所執之何居。而文衡勿置對。曾有 受敎。然揆以國體。不可一向覊縻。卽令憲府。大提學金鍾秀處發緘。尙不行公委折。使之據實對供。此與尋常緘答有異。使之上來納供。又敎曰。大提學所住處。不過二十里地云。申飭憲府。使之今日內上來。卽受緘答入啓。又敎曰。大提學緘答。催促以入。
정조 6년 · 강
命都正李顯永辭職上疏。還下送。
정조 6년 · 목
疏略曰。伏見金鍾秀疏。構臣之罪。擠臣不測。至以國家萬世慮矣。其誠可怕而亦可異也。噫。自古誅亂逆者。皆出於天理之公。非爲一已之私。而今鍾秀。乃獨歸之於功利之科耶。鍾秀年前一箚。儘能扶植義理。臣則看得以出自熱血。謂可以將此贖彼。今以構臣者見之。乃以討逆之義。把作濟已之事。以渠付他。其言至此。則是鍾秀一言。誣千古而陷一世也。臣則以此而爲國家萬世慮也。○敎曰。原疏句語。雖無大段拶逼者。而較卞之擧。元非美俗。說去說來。自多不好光景。朝廷將無寧息之日乎。況重臣本來規模。最是信口爲病。驟看則跡似突兀。細究則心實空蕩。日前一疏。豈眞傷害人之心也。重臣卽予所嚮用之人。苟無大過。豈可吹覓。無論此重臣他重臣。目下急務。惟在鎭安二字。此等等閒答對之章。亦不欲酬應。都正李顯永辭職上疏還下送。此後諸凡章奏。除非指陳袞躬闕遺。或官師繩糾之言。一切勿爲呼望。敷敎如是其申勤。而政院有不遵飭令之事。烏可無重勘。竝須知悉。
정조 6년 · 강
命大提學金鍾秀緘答照律分揀。
정조 6년 · 목
司憲府啓言。大提學金鍾秀緘辭所供內。惶恐遲晩云矣。敎以。觀此緘答。以無文竊柄。已退媒進。爲不可出之義。是乃見今叔季。文風委靡。如司馬端明歐陽文忠之人才。何處得來。況重臣自是鴻匠。聲譽夙著。多年館閣。輿望所歸。則今以不近似之說。梗作木强之株守。抑何意義。又若退而復進之嫌。尤無可論。乞暇而不得暇。間有造朝之行。反忽以爲云然。是誠何心。大抵人臣事君。廉恥爲重。如有一分可以恕諒之端。朝家於此重臣。固當曲庇下體之不暇。何必屢勤飭敎。敦迫爲事也哉。由前由後。旣無處義之可言。責之以分義之外。無他道焉。且聞重臣。進詣朝房。書送答通。則積違之餘。能無戀係之忱乎。朝家切欲見之。大提學金鍾秀緘答照律分揀。卽令政院牌招入侍。
정조 6년 · 강
以李獻慶爲承旨。
정조 6년 · 목
敎曰。宣傳官田文顯。以別軍職隨駕。寶差備無以推移云。改差。前宣傳官徐有防仍任。承旨前望單子入之。
정조 6년 · 강
王大妃殿進御生脈散停止。人蔘麥門冬湯一貼。命自今日煎入。榻敎也。
정조 6년 · 강
命大提學金鍾秀違牌。勿爲呼望
정조 6년 · 목
敎曰。夜色將闕。大提學牌去來催促。違牌勿爲呼望。
정조 6년 · 강
召見大提學金鍾秀于誠正閣。
정조 6년 · 목
予謂鍾秀曰。見卿久矣。鍾秀曰。今於八朔之後。始近耿先矣。予曰。卿家向來事。甚慘然矣。意謂卿必大損矣。今見卿。依舊是前日之卿。可喜矣。親病則何如耶。鍾秀曰。荐遭慘境以後。一倍懍綴。目下情理。實無一日離側之勢矣。予曰。卿之心事。似應不見如此景象。而今如此可怪矣。然以大學講說抄節册子見之。卿之精神。所及尙難矣。鍾秀曰。今則情理比前尤異。雖以今番幾陷大戾事言之。亦由於歸養未準請之故矣。予曰。才於傳敎亦言之。而信口說去。予以爲卿之長短。皆在此矣。鍾秀曰。生死骨肉之恩。非言語所可形容仰達。而無論君臣之際。雖於親舊間。但以形迹疑之。則無免罪之路。而今乃得此於聖明。感泣不知所達矣。予曰。卿言過矣。鍾秀曰。文衡之任。與他自別。非臣所可堪承。而況且累月虛縻。不勝惶悶矣。予曰。文衡非留京供劇之職。歸養之請。此時尤非其時。卿自在宮僚。予拂拭以至于今。此時予若捨卿。則非予所以終始曲護之意矣。予曰。所陳故事。予心甚以爲嘉尙矣。近來誰有以此等文字上陳乎。前者所陳故事。只是三條。故依春坊故事例。賜批。向來所陳故事則多矣。故依玉堂故事例。不爲賜批矣。鍾秀曰。臣旣告退。無以警咳於左右。故區區之忱。出於畢忠之意矣。予曰。跋文已撰置乎。鍾秀曰。臣於辭疏中。亦及此意。而倘或有以閣臣或以原任文衡撰進之命。則以臣短文。實無臨急卒創之望。故果有遺留意起草者矣。臣何敢不以實對乎。予曰。明日親押時。卿參閣班。且見 寶鑑册子。再明日隨駕然後。還歸宜矣。
정조 6년 · 강
命大司憲李★(土+甲)勿推。
정조 6년 · 목
敎曰。緘答無結語。或因忙急而然乎。○左副承旨金宇鎭啓言。緘答公事。例有結語。而今此憲府。只謄大提學金鍾秀緘辭。而無結語者。有乖格式。大司憲李★(土+甲)請推考。敎以。似因倉卒。未及照檢。勿推。
정조 6년 · 강
命明日親押處所。以㴠仁亭爲之。榻敎也。
정조 6년 · 목
因香室受押單子。有是命。
정조 6년 · 강
江原監司金憙陳疏乞遞。賜例批。
정조 6년 · 강
重推兵判鄭好仁。
정조 6년 · 목
訓鍊都監。以屛門把守斥候伏兵改付標草記。敎以。卿則勿待罪。判書鄭好仁從重推考。卿其依此草記擧行。仍令兵曹元節目。卽爲改付標啓下。
정조 6년 · 목
因留都取稟。有是命。
정조 6년 · 강
詣㴠仁亭。親押 弘陵親祭香祝。
정조 6년 · 목
詣板位。承旨趙時偉進 祝文。予親押。
정조 6년 · 강
命進御加味調中湯。自明日停止。榻敎也。
정조 6년 · 강
命銓郞金載瓚。分揀放送。
정조 6년 · 목
敎曰。前望書入時抄刪。其例非今斯今。一自銓郞復設以後。無人不襲謬。見漏者尙有多人云爾。則不獨此銓郞之罪而已。今欲痛革此習。銓曹須有郞官然後。可以擧行。近來凡事。以兩便爲主。金載瓚姑爲分揀放送。閣職外仍任。使之卽速修正望單入啓。
정조 6년 · 강
命吏曹正郞金載瓚。仍任前職。
정조 6년 · 강
遞承旨徐鼎徐修。以李東馨代之。
정조 6년 · 목
敎曰。院中苟艱。右副承旨許遞。前望單子入之。
정조 6년 · 강
命玉堂前望單子。修正入之。
정조 6년 · 목
敎曰。玉堂多窠。不可不備員隨駕。前望單子。如已修正入之。待下批牌招察任。
정조 6년 · 강
改差留都中軍李漢泰。
정조 6년 · 목
因守禦廳留陣狀啓。敎以。留陣事體。何等重大。況是代主將司令。而中軍李漢泰。老病資淺。改差。前中官[軍:I-POSITION]仍任代領。
정조 6년 · 강
重推承旨李在學。銓郞金載瓚。
정조 6년 · 목
敎曰。前望入之事。何時下敎。而郞官謂以未肅拜。夜已三鼓。尙不書入。旣有先擧行後謝恩之命。則何敢如是遲滯。該房承旨從重推考。銓郞亦爲爲先從重推考。
정조 6년 · 강
命該房承旨罷職。該曹吏隸。出付刑曹。嚴問取招。
정조 6년 · 목
敎以。謂以吏曹郞廳不知去處。夜漏已近四鼓。煩稟爲事。若此則因此微事。至於徹宵乎。國綱所在。萬萬寒心。該房承旨爲先罷職。在院承旨從當嚴處。該郞去處。斯速推尋。前望入之。動駕隔宵。且値淸齋。該郞安往。而不卽待令乎。該曹吏隸。出付刑曹。嚴問取招。
정조 6년 · 강
命承旨李在學遞差。
정조 6년 · 목
政院。以吏曹正郞金載瓚請推啓辭。敎以。令始啓辭。可謂太慢忽。當該承旨遞差。該郞當嚴處。前望姑未修整。另加各別跟尋。斯速修整入啓。不能檢飭之該曹堂上。亦難免不職之責。一竝爲先從重推考。
정조 6년 · 강
命御將李柱國。從事官金載瓚記過。
정조 6년 · 목
敎日。今聞政院微稟。從事官金載瓚。方帶銓郞。且兼文兼。而尙在城外。初不來待云。不但申時業已聚軍。亦宜淸齋。如是偃處。萬萬駭然。該大將若能察飭。豈有是事。大關紀律。御營大將李柱國。從事官金載瓚。爲先一竝記過。
정조 6년 · 강
大司憲李★(土+甲)。請金載瓚施以譴削之典。賜批。
정조 6년 · 목
箚略曰。伏以吏郞金載瓚之以玉堂前望事。乍因旋放。旣出於我聖上寬假之恩。則固當卽爲擧行之不暇。而諉以未肅。不卽奉承。已極寒心。而況身帶文兼。職又從事。而不爲淸齋於公廨。乃敢偃處於私次。致有達宵酬應之煩。揆以國體。萬萬駭然。目今紀綱。雖曰掃地。寧有如許道理。臣謂吏曹正郞金載瓚。爲先施以譴削之典。斷不可已也。批以。所陳極是。依施。
정조 6년 · 강
命行首宣傳官徐有防。記過。
정조 6년 · 목
敎曰。行首宣傳官。不知文兼去處。記過。
정조 6년 · 강
命承旨趙時偉金宇鎭李獻慶遞差。以鄭志儉趙鼎鎭李世爕黃昇源爲承旨。
정조 6년 · 목
敎曰。今日國綱。雖曰掃地。似此擧措。前所未聞。此等政院。革之何妨。前望書入。胡大事。曉鼓不遠。煩聒爲事。將至於徹宵。職在近密之臣者。烏可無罪。在院承旨竝爲先遞差。前望單子入之。動駕只隔數時。待下批幷卽牌招齋宿。
정조 6년 · 강
禮曹。以 大報壇祭享吉日推擇啓。
정조 6년 · 목
因該曹啓稟。敎以。來三月初六日定行。
정조 6년 · 강
遣承旨詣 永禧殿 景慕宮。奉審摘奸。
정조 6년 · 목
永禧殿告由祭及 景慕宮春享。在明日也。
정조 6년 · 강
命再明日仁政殿月臺親押。該房知悉。
정조 6년 · 강
命前直提學沈念祖。仍任前職。
정조 6년 · 목
敎曰。前直提學沈念祖。仍任前職。時任閣臣行公者只有一人。卽自本閣牌招察任。
정조 6년 · 강
命時囚議讞。令次堂擧行。
정조 6년 · 목
敎曰。滯囚可悶。判堂方詣齋所。時囚議讞。令次堂擧行。
정조 6년 · 강
命政院日記筵說。從速修納。
정조 6년 · 목
敎曰。李魯春李祖承曺允大之所授日記。極甚不多。而尙不修納者。萬萬駭然。皆令明日內修納。趙衍德日記。不可以時日了當。第令斯速修整。而近看李顕道頗亦了了。欲觀才分之如何。渠與衍德隨入。次對筵說。皆令衍德。移授顕道處。使之不多日內修納。雖非與衍德同入之時。如次對筵話之已正書經覽還下者。竝與伊筵擧條及傳敎。移授顕道。從速修納。左副惕念照檢。各別申飭。來到後這卽入啓。
정조 6년 · 강
拿處禮曹佐郞禹禎圭。
정조 6년 · 목
敎曰。前後申飭之下。禮曹擧行。萬萬駭然。當該郞廳拿處。又敎以。臨軒功令册子。盡爲修正後。捧供以聞。
정조 6년 · 강
命時囚沈有鎭等勘放。
정조 6년 · 목
義禁府啓言。兵曹前參議沈有鎭。前佐郞朴奎淳。殿座時不能檢飭禁喧。無以自逭禁推。罪各笞五十收贖。解見任別敍。竝私罪施行。敎以。付過放送。又啓言。全州前判官李太源原情。泛稱遲晩。請刑推得情。敎以。風寒若此。爲先放送後草記。又啓言。照律。杖八十收贖。奪告身三等。放送。允之。又啓言。大靜前縣監權尙鎭金道爀原情。泛稱遲晚。請刑推得情。敎以。考律勘放後草記。又啓言。權尙鎭金道爀等照律。各杖六十收贖。奪告身一等。竝放送。而權尙鎭。前以他罪徒二年半。定配忠州牧。添書別罪目。依例發配。敎以。太源尙鎭道爀。竝功減一等。
정조 6년 · 강
遣承旨詣 宗廟景慕宮。奉審摘奸。
정조 6년 · 강
以尹尙東朴天行爲校理。李時秀爲副校理。李顯模尹長烈爲副修撰。前望也。
정조 6년 · 목
政院。以尙東等方在罷散啓稟。敎以。敍用。
정조 6년 · 강
詣 弘陵行酌獻禮。仍詣 明陵展拜。
정조 6년 · 목
具戎服乘輿。出協陽門降輿。乘馬出敦化門。由崇禮門詣晝停所。降馬入幕次。予曰。京畿監司各務差使員入侍。予曰。凡係役民之事。旣命除減。果無貽弊之端耶。李亨逵等曰。凡事已有區處。少無貽弊之端矣。予曰。戶曹判書入侍。予敎金華鎭曰。卿來自關西。或有可達之事耶。華鎭曰。大小設施之事。皆已狀啓。今則別無可奏之事矣。仍具戎服。乘馬詣 陵所降馬。乘輿入齋室。時至改具黲袍烏犀帶。乘輿至紅箭門。降輿詣板位行禮訖。仍詣丁字閣板位。行酌獻禮如儀訖。詣 陵上碑閣奉審。還詣板位。行辭 陵禮訖。出紅箭門乘輿。還御齋室。予曰。不換金正氣散一貼煎入。提調鄭民始奉進湯劑。予進御訖。民始曰。更爲煎待乎。予曰。待令於晝停所。改具戎服乘輿。降輿乘馬至洞口外。敎曰。自 陵洞口外。至崇禮門。捧上言。予曰。當詣明陵展拜。先後廂及百官。皆於路上留住事分付。仍詣 明陵。至下馬所降馬。乘輿入齋室。改具黲袍烏犀帶。詣紅箭門內板位。行望 陵禮訖。予謂承旨黃昇源曰。詣 陵上奉審以來。還御齋室。改具戎服乘輿。出齋室降輿。乘馬還詣晝停所。予曰。提調入侍。民始進。予曰。進御不換金正氣散一貼。更爲煎入。民始曰。勞動之餘。膈滯之候若何。予曰。無減矣。湯劑入之。民始奉進湯劑。予進御訖。仍具戎服。乘馬至延恩門降馬。御軺床以坐。予曰。李判府入侍。侍史官金健修回奏曰。判府事李徽之。以入侍之意傳諭。則以負罪甚重。不敢遽然入對云矣。予曰。所辭過矣。卽爲入侍事。更爲傳諭。如云戎服。以醫官所着中推移以服事。一體傳諭。少頃徽之進前。予曰。卿之所辭。無已太過乎。今日不爲隨駕。以便服祗迎。尤爲過當矣。徽之曰。聖敎至此。昭釋無餘。臣不勝感泣。而以本事言之。不過虛影而已。臣之誤着。無復餘地。豈不靦顏乎。予曰。虛影云云。果何謂耶。徽之曰。虛影云云。卽指無謂有之意也。予曰。今則少無難安之端。仍爲隨駕好矣。徽之曰。隨駕亦有所不安。卽當今日隨後入城矣。左副承旨徐鼎修曰。昭釋無餘云云。果未知謂何事。而至於虛影云云。大是意外。大臣之言如此。世道之憂。容有旣乎。予曰。其言多有未曉處矣。仍乘馬由崇禮門入敦化門。敎曰。御營廳從事官外。今日記過人。幷蕩滌。又敎曰。明日翌日問安。幷勿爲之。降馬乘輿入協陽門還內。
정조 6년 · 강
遣領議政徐命善。詣 昌陵。奉審摘奸。
정조 6년 · 강
遣承旨黃昇源。詣 明陵陵上。奉審摘奸。
정조 6년 · 강
命各 陵守僕守護軍等。考例施賞。
정조 6년 · 목
敎曰。 明陵 弘陵 守僕守護軍。京事知守僕方施賞。各 陵守僕守護軍。一體考例施賞。
정조 6년 · 강
命承旨李在學趙鼎鎭遞差。
정조 6년 · 목
敎曰。旣有定式之事。如是推諉。極爲駭然。在院承旨。除入侍及藥院仕進試官受點人外。竝遞差。
정조 6년 · 강
命訓局軍入直各處。只以二十名式替把。
정조 6년 · 목
訓局。以各處把守還宮後替直事啓。敎以。如是則安有休息之義哉。該營軍入直各處。只以二十名式替把。而皆以本營內外入直軍兵中除出替把。出番軍則勿爲出用也。
정조 6년 · 강
遞吏曹判書金鍾秀。
정조 6년 · 목
敎曰。銓地苟簡。莫若近日。且其情理。勢難離捨。供劇一味督迫。反欠誠實。吏曹判書金鍾秀今姑許遞。
정조 6년 · 강
謁 聖。命以來三月旬望間擇入。
정조 6년 · 목
敎曰。曠禮多年。而迄今遷就。誠以科弊綸音頒宣之後。姑無改革之擧。以是咨且。未能決焉。然不可拘此一端。仍廢當行之典。況今 南殿酌獻。在於明日。 本殿酌獻。實是次第件事。謁 聖。以來三月旬望間擇入。取士一款。依年前謁 聖時傳敎。姑付定式。前事擧行之意。令該曹知悉。
정조 6년 · 강
飭大提學金鍾秀斯速上來。
정조 6년 · 목
敎曰。 寶鑑編役。行將就訖。而跋文尙不撰出。國體所在。萬萬寒心。俄者本任許解之命意。在私而爲其便養。公而開其進身。以此以彼。烏可不一謝除命。撰進文字然後。更圖向後去就也。以此意令政院。各別申飭於大提學金鍾秀處。使之斯速上來。上來與否問啓。
정조 6년 · 강
以李衍祥爲吏曹判書。金華鎭爲戶曹判書。
정조 6년 · 목
敎曰。首揆近不視事。本任亦非每闕通擬之窠。吏曹判書前望單子入之。又敎曰。戶曹判書前望單子入之。
정조 6년 · 강
以申應顕黃昇源爲承旨。前望也。
정조 6년 · 강
以李在協爲大司憲。金樂洙爲司諫。柳孟養爲獻納。安鼎大爲掌令。沈樂洙韓用龜爲持平。李書九趙公鎭爲正言。
정조 6년 · 목
因臺諫變通啓稟。敎以。與大司憲許遞。又敎曰。臺諫前望單子入之。
정조 6년 · 목
以洪良浩爲大司諫。
정조 6년 · 강
遞大司憲李在協。持平韓用龜。正言趙公鎭。司諫金樂洙。獻納柳孟養。掌令安鼎大。正言李書九。持平沈樂洙。以李性源爲大司憲。朴天行爲司諫。李敬一尹㬦爲掌令。李顕默李錫夏爲持平。金載瓚爲獻納。李魯春洪仁浩爲正言。
정조 6년 · 목
政院。以用龜等在外。啓請下諭。敎以。傡許遞。才已開政。未差之代與大司憲前望單子入之。 敎曰。才下牌招之命。旋有在外之稟。國體所在。苟艱極矣。前望更又點下。新除授兩司。竝牌招齋宿。
정조 6년 · 강
命設賑處。具別單以聞。
정조 6년 · 목
慶尙監司趙時俊。以設賑處饑口穀數開坐馳啓。敎以。比戊戌饑口。加爲幾許。減爲幾許。鎭堡牧場等設賑處多寡又何如。竝自本司相考謄錄。具別單草記以聞。
정조 6년 · 강
命禮曹佐郞禹禎圭保放。
정조 6년 · 목
敎曰。拿處禮曹佐郞禹禎圭保放。使之册子修正。而如有錯誤處。更捧拿處傳旨。
정조 6년 · 강
命宮垈代土區處一款考奏。
정조 6년 · 목
訓鍊都監啓言。出身洪重仁還家後。査實草記事下敎矣。重仁招問。則所供內。渠館洞基址。自戶曹代土許給。故菜蔬供上。至今擧行。昨冬上言事。則渠五代祖唜龍。以蘆原驛吏。當丙子胡亂。扈從瀋陽。水★(茄/子)菱菠蒿芥菜三蔬。求得於彼地。逐日供上。還朝之日。三菜種子藏來。播種往十里。 宗廟擧動時。始自此日。三種菜進上。則 薦于 宗廟。嘉其至誠。渠五代祖父唜龍。特授加資。五代祖母永春。賜名洪德。自於義宮。朔給料布。往十里鵲山。亦爲賜給。以爲世代種菜進上之資。而其後又賜於義宮北墻外基址。三菜移種此地。一以爲進上之地。一以爲逐日問安事。特承下敎。移接館洞故往十里鵲山田畓。則朴哥爲姓人處。姑爲付托。藍染進上。使之擧行。渠五代祖身死之後。曾祖與祖父繼以早死。歲月旣久。未及還推。今則渠旣知世傳賜給之地。見失他人。實爲冤抑云矣。事係訟理。臣不敢擅便。明査處決之意。請分付該曹。敎以。此非該曹所干之事。垈是宮垈。圃是內圃。而況卿方帶濬堂。具管宮役。招致洪哥及明禮於義宮宮任。詳査委折。出意見從長論理稟處。要之還推朴漢之物。移給洪德之孫。似甚無妨。而朝家不但未詳本事之裏面而已。宮垈代土區處一款。亦爲考奏可也。
정조 6년 · 강
命摠戎廳還逋罪人。移秋曹勘處。
정조 6년 · 목
左右捕廳啓言。摠戎廳還逋逃躱罪人柳之厚。定校卒發捕。先捉嚴囚。敎以。移付刑曹。依律勘處。未捉來罪人。何無形影。如是而捕將烏可無罪。前捕將徐有大。雖已遞職。當初不能嚴飭之罪。亦不可獨逭。卿等益加惕念。以爲斯速就捕之地。
정조 6년 · 강
命黃海監司李敬養緘推分揀。
정조 6년 · 목
該曹啓言。黃海監司李敬養。旣已遲晚。所當照律施行。而係是二品。請上裁。敎以。觀此緘答內措語。曰精爽失守。曰昏闇。曰駭妄云云。足博一粲。該伯苟知其然。胡不隨事抖擻。觸處振發。務盡綜明之方。益效憚彈壓之責。而反有此訟愆之言。已愆之知訟。固是弄事。訟亦不可長留在胷中。該伯觀夫營屬之得罪於該伯者乎。作罪之後。不卽決罪。日事究詰之不已。厥漢雖曰素是强梁人。事事必致犯科。不免手脚之忙亂。況方面重任。體貌何如。而三朔在藩。再遭請罷。加以行査發緘之關。首尾相望。該伯雖欲實心做事。眞所謂無如之何。何異於上所謂營屬之云云乎。今番緘推。竝以分揀。自關到日。十分淬勵。無或更罹罪過。古有知如是爲病。不如是爲藥之語焉。該伯備知症情。更尋攻藥之路。期於快痊事。自卿曹措辭行會。祗受形止。仍令狀聞。
정조 6년 · 강
命再明日次對。依例來會。
정조 6년 · 목
敎曰。雖値齋日。再明日次對。依例來會。
정조 6년 · 강
命戶判金華鎭。卽速上來。
정조 6년 · 목
敎曰。度支劇務。豈容一日暫曠。待交龜卽速上來事。下諭于戶曹判書金華鎭。又敎曰。度支重任。不可無主管之人。交龜然後可以上來。平安監司內遷之代。卽令廟堂議薦。
정조 6년 · 강
詣仁政殿。親押香祝。仍詣 永禧殿。行酌獻禮。
정조 6년 · 목
具遠遊冠絳紗袍。乘輿出協陽門。詣仁政殿月臺。降輿。詣版位。 祝文親押訖。予曰。平安監司薦望。何以遲滯也。承旨金宇鎭曰。首相方在請暇中。故左右相難於議薦而然矣。予曰。安心議薦事。招致備郞。傳諭于大臣。予曰。備郞何不待令也。宇鎭曰。一人則以受薦事出去。而其餘備郞。則皆在陪班。故以至遲滯云矣。予曰。備郞中以受薦事出去人外。一竝汰去。備郞汰去代。卽爲差出。宇鎭曰。平安監司薦望。今已入來矣。予曰入之。出仁政門外乘輦出敦化門。詣 永禧殿降輦。乘輿入齋室。予曰。吏判牌去來。何不催促也。此時內局提調。不可暫曠。連爲催促。少頃詣版位展拜。詣 殿內奉審訖。還入齋室。少頃改具冕服。出齋室詣版位。行四拜禮。詣 各室神位前。還香獻酌。大祝讀祝文訖。行禮如儀。禮畢還入齋室。還宮時至。改具遠遊冠絳紗袍。出齋室乘輿。出大門外降輿乘輦。予曰。問安批答尙不下。而視若尋常。不爲催促。當該承旨禁推。予曰。領相方祗迎於路左矣。多日休養。所患果差勝。而造朝當在何日耶。以此意送注書傳諭。注書趙興鎭回奏曰。承命傳諭于領議政徐命善。則以爲厚蒙天恩。多用補劑而尙無減勢。造朝日子。不敢質定仰奏。而方在路次。不得書啓云矣。由敦化門。至協陽門降輦。乘輿還內。
정조 6년 · 강
以李命植爲禮曹判書。李衍祥爲內醫提調。
정조 6년 · 목
敎曰。禮曹判書藥房提調前望單子入之。
정조 6년 · 강
以徐浩修爲平安監司。備薦也。
정조 6년 · 목
敎曰。新除授平安監司。待下批當日謝恩。不多日內辭朝。
정조 6년 · 강
命行公有司堂上罷職。
정조 6년 · 목
敎曰。欲因傳諭事。備郞使之來待。而終朝四索。稱以受薦出去。終不來待。許多參班備郞之亦無一人待令。寧有如許紀綱。行公有司堂上。一竝罷職。
정조 6년 · 강
遞掌令尹㬦李敬一。持平李錫夏。獻納金載瓚。
정조 6년 · 목
敬一等牌不進。敎以。申應顕旣已許遞。宜無異同。竝許遞。政官牌招開政差出。 敎曰。掌令尹㬦。處義宜無異同。況差典祀官。在享所云。原望筒勿施。未差之代。今日政一體差出。
정조 6년 · 목
以鄭德弼徐秉德爲掌令。李延伋爲持平。金翊休爲獻納。李敬一爲副修撰。鄭民始爲刑曹判書。徐有慶爲知經筵。蔡弘履爲同經筵。趙尙鎭爲大司成。金光岳爲瑞山郡守。趙錫晦爲萬頃縣令。
정조 6년 · 강
諭吏曹判書李衍祥。
정조 6년 · 목
敎曰。重臣今日擧措。大是駭惑。才聞待命金吾。旋云逬出城外。此重臣規模。予所稔知。決不無端作此怪底光景。以是有問奏之命矣。及聞對語。猶未詳其私懇之何居。更考伊時文字。奚但怳然而已。朝家敦迫之擧。難免隘塞之歸。念厥情悰。殊切傷愍。早知如許。寧忽成美。其在孝理之政。宜推下體之思。然所叨異於新除。一謝有甚不可。兼欲面諭此曲諒之意。行吏曹判書李衍祥處以此。傳敎。卽爲傳示。仍令入侍。
정조 6년 · 강
命平安監司。明日入侍。
정조 6년 · 강
差下備局有司堂上嚴璹。
정조 6년 · 목
敎曰。行都承旨嚴璹。備局有司堂上差下。
정조 6년 · 강
副司直趙㻐從縣道上疏。自列辭職。賜批。
정조 6년 · 목
疏略曰。臣罪名至重。實非尋常被彈之比。臣雖奊詬冥頑。豈敢徒恃寵靈。復入脩門。重自陷於無忌憚之科哉。伏願聖明。亟賜嚴勘。以昭法紀。仍又諒臣危苦之衷。許令永辭朝籍。便養老母。以終其年焉。批以。到今尤無可引。卿其勿辭。上來行公。
정조 6년 · 강
江陵府使李晉圭疏陳弊瘼。賜批。
정조 6년 · 목
疏略曰。本府以史庫奉安之邑。其守護之參奉二員及番僧二十名。參奉料米。只一朔六斗。而二十名番僧。則元無一粒穀之料。使渠自備得食。專意齋直。其勢末由。則參奉朔料。從厚加劃。番僧磨鍊給料。參奉番僧。毋暫離直。其在重事面嚴守護之道矣。本府皮稷還有名無實。從民願全數作錢。則無至騷擾之狀也。本道都試春秋兩等之規。爲一年一次之法。各自三鎭。優等一人式試取。則此不過比前加選一人而已。然則本鎭武士。必能精其業盡其才。亦多出身之類。則其於海防備䂊之道。爲一道也。批以。疏辭下廟堂稟處。
정조 6년 · 강
謁 聖。命以三月初十日爲之。
정조 6년 · 목
因禮曹推擇啓稟。有是命。
정조 6년 · 강
禁推承旨申應顕。
정조 6년 · 목
敎曰。問安批答。尙不下。而視若尋常。不爲催促。當該承旨禁推。
정조 6년 · 강
命擊錚供辭。令次堂擧行。
정조 6년 · 강
命批答遲滯中官拿處。
정조 6년 · 목
敎曰。莫重問安批答遲滯。當該中官拿處。
정조 6년 · 강
命城門已閉。吏曹判書明日次對。同爲入侍。
정조 6년 · 강
答奎章閣問安啓辭。
정조 6년 · 목
因本閣夕問安啓辭。批以。別無憊意。而因吏判事酬應。一場撓惱。從後知其本事。又甚爲之不樂。豈心弱而然耶。
정조 6년 · 목
左議政洪樂性等曰。昨以備郞之未及待令。至有有司堂上罷職之命。臣等不勝惶悚。臣等不能董飭之失。豈可委罪諸堂。而晏然自安乎。乞賜處分焉。予曰。本事旣非大段。不過申飭。則卿等之引咎誠過矣。卿等初登賓筵。以此引咎。設有大於此者。亦豈不許施耶。予曰。卿等向已登筵。而與首揆偕入。故別無稟處之事。今日便是初筵。各陳廟務。樂性曰。臣等適當首揆請告之時。不得不登筵。而猥當不敢當之事。實覺惶愧矣。予謂吏判李衍祥曰。予素知卿之規模。故昨日違牌。心甚爲訝。取見文跡。而始乃知之。爲之愍惻矣。果非昨年。而乃是今秋。衍祥泣對曰。小臣冥頑。險釁孤苦。至今不死。則致位崇班。國恩如天。而不能仰報其萬一。又當今年。豈不欲卽暴情私。而歲首陳懇。乃是分義之所不敢爲者。因仍屢日。有懷未達。庶或許以長暇。則夏前雖以散班。進參起居之列。秋後則當隨事勢情理。以伸至痛之計矣。予曰。卿之言辭擧措。可令人感動矣。兼帶有異於本職。本職固當許遞。兼帶可以行公耶。衍祥曰。藥院之任。亦豈有行公之望。而至於備堂。則與實無異。臣之出入禁中。眞是有靦面目者也。
정조 6년 · 강
許施萬頃驛路變通之請。
정조 6년 · 목
左議政洪樂性啓言。頃因萬頃儒生李復性上疏。該邑捄弊之策。令道臣論理狀聞後稟處之意。覆奏分付矣。卽見全羅監司朴祐源狀啓。則以爲今若以金堤之二面劃付。則萬頃雖或蘇殘。金堤亦致疲弊。但該縣處於咸悅界首孔路之傍。大小公行之自內浦往來者。不由萬頃。直抵金堤事。作爲定式。可爲一分舒力之道。請令廟堂稟處矣。土地割付。旣係重大。支用添給。亦難輕許。惟此驛路變通一事。足爲紓力之道。道臣論列。誠甚的當。依請許施之意。請分付。從之。
정조 6년 · 강
左議政洪樂性。以原州府軍糴田三弊覆啓。
정조 6년 · 목
樂性啓言。頃因原州幼學李夏鎭上疏。軍糴田三弊矯捄之策。令道臣論理啓聞分付矣。卽見江原監司金憙狀啓。則以爲。軍政則自昨年歲抄。已行面里代定之規。本營別軍官之移定於原州者。二百二十六名。還送於當初刊册所在邑。仍爲塡充本州軍保云。糴政。唐米數甚夥多。旣不宜土。依江陵例。限一千五百石作錢。移用於詳定不足之代。標記事。本州還上。係是斗分。則逐戶標記。其勢末由軍庫米。當初以別備錢存本取殖。以資支放。中間屢變。今爲餉米。更復舊制。田政則改量今至七十餘年。稍待年豐。一番査陳。降屬者降屬事。請令廟堂稟處矣。面里代定營屬軍官事。已自本營釐正。今無可論。而唐米作錢事。移用詳定。雖甚便當。穀簿耗縮。在所當慮。以宜土相當穀。稱此數從便換作。標記事。斗分之邑。有難創始。使之依前擧行。軍米作錢事。以錢取殖。雖復舊制。以米變通。必有意見。畢竟爲弊。錢甚於米。今姑置之。原田査陳事。上係經費。下關民隱。待年豐趁卽擧行之意。請竝爲分付。從之。
정조 6년 · 강
命北關獨鎭軍兵部鍊停止。
정조 6년 · 목
左議政洪樂性啓言。咸鏡監司鄭元始狀啓。以獨鎭軍兵部鍊。何以爲之。請令廟堂稟旨分付矣。諸道水陸操及點視。旣已停止。此亦請一體停止。從之。
정조 6년 · 강
重推洪忠兵使元厚鎭。
정조 6년 · 목
左議政洪樂性啓言。洪忠兵使元厚鎭處。以啓本事査問矣。以愚騃無識。不知疏啓體格。而致有査問之命。不勝惶恐云矣。不可無警責。請從重推考。從之。
정조 6년 · 강
命會寧慶源開市回啓咨撰出。轉送北京。
정조 6년 · 목
左議政洪樂性啓言。會寧慶源開市。旣已完畢。令承文院撰出回咨。定禁撥下送灣府。使之傳給鳳城將處。請轉送北京。從之。
정조 6년 · 강
命江華府船艙移設。後日次對稟處。
정조 6년 · 목
江華留守金熤啓言。本府之統禦營合設後。移來喬桐所在戰船一。兵船一。伺候船二。艤置於本府浦邊。所以爲三道舟師統禦之外面貌樣。惟此一事。而所謂戰船腐朽。看審形止後。論報廟堂。待其許題。行將修補。而當初船艙之定於龍津浦口。水勢地形。比之卽今船所。勝否不啻相懸。而船艙移設。係是重事。請下詢大臣處之。敎以。以此出擧條。後日次對稟處。
정조 6년 · 강
命科弊講定事目。就議廟堂。
정조 6년 · 목
大司諫洪良浩啓言。 聖上臨御以來。嚴科制正士習爲先務。士習不古。弊端滋興。顧今 謁聖有命。惟此卽日放榜之科。多懷僥倖之望。八路咸聚之時。若不申嚴。䂊加戒飭。則前日之弊。難保其必無。況式年大比。已定期日。宜示先甲之令。俾免犯科之弊。請令該曹講定事目。就議廟堂。頒示京兆。布告諸道。使赴擧儒生。咸知禁令好矣。敎以。實爲目下緊務。依此爲之。
정조 6년 · 강
召見平安監司徐浩修于誠正閣。
정조 6년 · 목
予曰。新除之任。於卿好矣。浩修曰。無似之臣。猥叨重寄。不知何以堪承。予曰。辭朝當在何間。浩修曰。未知舊伯治簿遲速。姑無定期矣。右副承旨鄭志儉曰。內局提調已爲違牌。而及見俄下傳敎之後。不勝惶感。方爲待令於闕外云矣。予曰。未及見俄下傳敎之故違牌云。藥房提調李衍祥。更爲牌招察任。
정조 6년 · 강
命罷職有司堂上敍用。
정조 6년 · 목
敎曰郞僚不飭。責在有司。而昨日該郞事。極爲駭然。有司堂上有勘罷之命矣。今日筵中。大臣以此引咎。所辭萬萬過中。而本事無甚大段。罷職有司堂上敍用。以便大臣之心。
정조 6년 · 강
命吏判李衍祥本職及籌司之任。許遞。
정조 6년 · 목
敎曰。思欲曲諒之意。昨有云云。而重臣情理。不但爲之愍惻。登筵時擧措。使人感動。況言不可不信。行吏曹判書李衍祥本職及籌司之任。今姑許遞。遞此兩任。從其乞解緊要之請也。至於兼帶藥院。義不當固辭。此而遜避。今歲將無晉對之便乎。此意令重臣知之。○敎曰。藥房提調李衍祥。令該曹口傳付軍職。仍卽牌招仕進。○敎曰。未及見俄下傳敎之故違牌云。更爲牌招察任。
정조 6년 · 강
命萬頃縣令趙錫晦。給馬下送。
정조 6년 · 목
敎曰。昨日政新除授萬頃縣令。係是賑邑守令。當日辭朝。給馬下送。
정조 6년 · 강
命應敎。以在京無故人差出。
정조 6년 · 목
敎曰。應敎首望。只有朴天行一人。而聞天行亦有情勢。不得參諡坐云。揆以國體。萬萬苟艱。今日政。以在京無故人差出。待下批。仍卽牌招擧行。
정조 6년 · 강
命吏曹判書有闕之代。以在京無故人擬入。
정조 6년 · 강
司直金鍾秀疏辭三館之任。賜批。
정조 6년 · 목
疏略曰。臣於三館。濫銜竊柄之愧。猶屬餘事。媒進之嫌。大關廉恥。已以死不敢承命之意。質言於君父之前者。旣積月而又逾歲矣。今何忍上欺君父。下欺臣心哉。寶鑑跋文。事面至重。緣臣執迷。許久未就。臣之罪已多積矣。伏乞亟遞臣文衡之任焉。批以。死之一字。卿胡容易言說。義無矢死。戒在傷勇。卿其勿辭。上來肅命。
정조 6년 · 강
命誤配之類。詳考草記。
정조 6년 · 목
慶尙監司趙時俊。以濟州移配罪人寺奴世命。巨濟府到配馳啓。敎以。寺奴世命。卽自本牧爲奴於大靜者也。向因移配時判付中。此漢名字。混同書出。至於移配嶺南之境。島中流配。元無出島外之例。則因判付時誤書。創無前之例。大關後弊。卽令還配本縣。伊時判付中。或有似此誤配之類。令新判堂取見文案。詳考草記。
정조 6년 · 강
召見直提學鄭民始于誠正閣。
정조 6년 · 목
予曰。卿來自南漢。城頹圮處果何如耶。民始曰。頹圮處多至八百餘堞。而雖以未頹處言之。亦不完固。極甚疏虞矣。予曰。體城則果無執頉處耶。民始曰然矣。予曰。改築之役甚巨。其將何以區處耶。民始曰。前年之役。已用屢萬餘金。而今又改築。則容入之物。亦不下此數。保障重地。雖不得不修。而國家經費。亦不可不念。故已自臣營。略有所拮据者矣。
정조 6년 · 강
遞判義禁李命植。重推知義禁趙㻐。
정조 6년 · 목
敎曰。禁府有開坐之命。而判堂本職未肅拜。判義禁李命植許遞。政官待開門牌招開政。以在京無故人差出。屢勤飭敎。又承疏批。一味在外。無意行公。知義禁趙㻐從重推考。申飭上來。
정조 6년 · 목
以李命植爲吏曹判書。李穦爲掌令。李身晦爲司諫。李頤祥爲持平。李顕模爲副校理。尹行元爲副修撰。李衍祥爲左參贊。金鍾秀爲禮曹判書。
정조 6년 · 강
備局。以嶺南設賑處多寡別單啓。
정조 6년 · 목
備局啓言。以慶尙監司趙時俊饑口狀啓。依下敎。比戊戌年初巡設賑。數爻加減及邑鎭堡牧場設賑處多寡。別單書入。敎以。比戊戌云云。指戊戌年事也。告歉在於戊戌。則設賑形止。當考己亥春謄錄。而今此書入。未免錯誤。更爲依此抄出入啓。
정조 6년 · 강
命陰城前縣監呂龜周。拿問捧招。
정조 6년 · 목
忠淸監司李崇祜。以罪人潘光玉獄事明査馳啓。敎以。此啓本。令該曹明日覆啓。而殺獄何等至重。身爲守令。受囑衙客。欲移正犯於不干之人。潛送狀草於獄囚。使之書呈者。其設謀用心。眞所謂是可忍也。孰不可忍者也。況今道啓明白。詞案丁寧。如許無狀之人。豈可尋常處之。陰城前縣監呂龜周。令該府拿問口招。捧直招以聞。
정조 6년 · 강
秋曹以擊錚罪人朴聖漢原情供招辭啓。
정조 6년 · 목
該曹啓言。衛外擊錚罪人廣州居移屬軍官朴聖漢原情供辭。請上裁。敎以。果如供辭。足爲幽隱。判堂況兼南漢守禦使。更加審査。如不爽實。分付該道。速卽決處。擧行形止。使之狀聞。
정조 6년 · 강
命以十一日輪對爲之。
정조 6년 · 목
以具善復爲判義禁。
정조 6년 · 강
命洪哥垈圃事。待判堂上來決處。
정조 6년 · 목
因訓鍊都監洪哥垈圃田畓査實事草記。敎以。推給洪哥。眞所謂還本主。分付地方官尺量後。卽爲出給。此後爲洪哥者。子子孫孫。永爲作主。無或如前橫奪。而以此草記批答。謄置渠家。則可敵百張明文。竝以此意。厥漢處分付。代土一款。向聞領府事筵奏。已知朝家之劃給。待該曹新判堂上來。取考諸宮房文書。從長決處後。使之草記。
정조 6년 · 강
遞禮判金鍾秀。秋判鄭民始及抄啓中時臺。
정조 6년 · 목
敎曰。謁 聖在近。本曹多有擧行事。兼帶藥院亦有相妨。在外禮曹判書及刑曹判書竝許遞。 敎曰。抄啓文臣試講在明。時帶臺職人竝許遞。
정조 6년 · 강
命時囚朴順陽。從重勘律。
정조 6년 · 목
義禁府啓言。咸鏡前中軍朴順陽原情問目內云云辭意。反覆嚴詰。則其所納供。半吐半吞。不爲直陳。曾經宣傳官。請除刑推議處。敎以。從重勘律。又啓言。順陽照律。罪杖一百收贖。告身盡行追奪。慶尙道仁同府流三千里定配。敎以。咸鏡道定配所。
정조 6년 · 강
遣承旨詣受香諸處。奉審摘奸。
정조 6년 · 목
三角山木覔山漢江節祭。在明日也。
정조 6년 · 강
御誠正閣。行晝講。仍行抄啓文臣殿講。知事鄭好仁。特進官李在協。承旨徐有大。玉堂李顕模李敬一。假注書李顕道。史官曺喜有。記注官金健修。
정조 6년 · 목
講孟子。○予曰。試官及試所承旨與抄啓文臣竝入侍。予曰。雨意如此。講員進廳上。承旨徐有防曰。禮曹佐郞禹禎圭。頃有保放之命矣。今則科作旣已修納。放送似宜矣。予曰。當初誤以保放書出。更以姑放書出。李時秀對以次進講。至交河郡守洪履健。予曰。今日講後。下往本郡。每於講製前上來。予曰。此講官郡行往來時。依新定式往來耶。直提學沈念祖曰然矣。念祖曰。試官望中有可拔者。仰達矣。予曰誰也。念祖曰。蔡濟恭也。予曰。旣無罪名。則何必拔之乎。念祖曰。雖無罪名。此講製試官望中。不得不拔去矣。予謂承旨金宇鎭曰。文臣製述。以十一日爲之頒布。
정조 6년 · 강
配朴順陽于明川府。勘放宋益彩等。議處咸震輝。
정조 6년 · 목
義禁府啓言。朴順陽照律草記。咸鏡道定配所命下矣。順陽明川府定配所。請依例押送。允之。又啓言。大靜前縣監宋益彩等原情。泛稱遲晩。請上裁。敎以二囚年過七十。所坐亦是微眚。考律勘放後草記。又啓言。宋益彩李寬照律。各杖六十收贖奪告身一等。請放送。允之。又啓言。防畓踏前僉使咸震輝原情。泛稱遲晚。請刑推。敎以。除刑推議處。
정조 6년 · 강
遣承旨詣 文廟。奉審摘奸。
정조 6년 · 강
行朝講于誠正閣。領事李福源。特進官尹東晢。大司憲李性源。同知事徐有鄰。行大司諫洪良浩。承旨金宇鎭。玉堂李顕模尹行元。假注書李顕道。記注官金健修。
정조 6년 · 목
講孟子。○福源曰。國朝寶鑑。今成一通册子。前後箋文及纂修諸臣。皆當載錄於卷首。而 宣廟寶鑑。獨無箋文。亦未詳何人所撰云矣。近始得故相臣李端夏文集。則有 宣廟寶鑑撰進箚子。蓋故大提學李植。承命撰次。未及卒業。而故相臣繼以成書。箚進於 肅廟朝甲子年矣。原編旣無箋文。此箚似當入錄。而私家謄傳文字。有難憑據。使校正郞廳一員。考出政院當年日記何如。予曰依爲之。福源曰。 寶鑑事役。今將垂畢矣。跋文則文衡雖當製進。而箋文則提學及知製敎中製進宜矣。予曰好矣。福源曰。二直提學鄭志儉。曾經纂輯堂上。且今居閣任。使之製進好矣。予曰唯。予曰。備局有司堂上。何以爲之耶。福源曰。向日有罷職有司堂上仍任之命。而籌堂則爲四人。見闕則爲三窠。故姑未知何以則爲好也。予曰。都承旨勢難兼察劇務。姑爲減下宜矣。福源曰。備局有司堂上嚴璹。方在夙夜之職。有司之任。勢難兼察。今姑減下何如。予曰依爲之。
정조 6년 · 강
以李柱國爲御營大將。
정조 6년 · 목
敎曰。御營大將前望單子入之。
정조 6년 · 강
遞承旨徐有大金宇鎭鄭志儉。以趙時偉沈念祖李獻慶代之。尋遞獻慶。以尹冕東代之。尋遞。以尹塾代之。
정조 6년 · 목
敎曰。左承旨聞有微實恙。許遞。前望單子入之。又敎曰。左副右副承旨許遞。前望單子入之。○政院。以獻慶前任三陟解由未出啓稟。敎以。勿拘。又以獻慶在外。啓請下諭。敎以。許遞。前望單子入之。又以冕東牌不進罷職啓稟。敎曰許遞。前望單子入之。
정조 6년 · 목
敎曰。次對在明。都摠管李性源本職許遞。
정조 6년 · 강
命前摠使李柱國徐有寧。給牒敍用。
정조 6년 · 목
敎曰。豈云弊局。自有熟手。新除授御將。待下批牌招。傳授命召。向來事。不過爲法受罪。狀聞首實。意亦可見。至於譴削之典。或涉無於法之法。前摠使李柱國給牒敍用。不可事同而罰異。徐有寧一體給牒敍用。
정조 6년 · 강
命文臣製述。以十一日明政殿爲之。
정조 6년 · 강
命兵曹佐郞徐龍輔改差草記勿施。
정조 6년 · 목
兵曹。以龍輔身病啓請改差草記。敎以。豈可無端呈病。使之調理察任。此草記勿施。曲循郞僚怠忽之習。極可未安。卿則從重推考。
정조 6년 · 강
詣　文廟行酌獻禮。仍文武試取。
정조 6년 · 목
前夜四更。具冕服乘輿出齋室。詣東門外降輿。入東門。陞東階。詣版位行四拜禮。詣盥洗　位盥手訖。詣　文宣王神位前。行酌獻禮。次詣　復聖公神位前。次詣　宗聖公神位前。次詣　述聖公神位前。次詣　亞聖公神位前。行禮如儀訖。仍詣版位。由東堦出東門乘輿。予曰。樂作節次。當於過　享後卽爲之。而今忽廢却。果何故也。有防曰。樂作不爲者。甚可駭然矣。予曰。當該郞廳知名以入。承旨趙興鎭奏曰。朴一源云矣。仍詣丕闡堂。改具翼善冠袞龍袍陞座。讀券官徐命善金鍾秀李命植鄭民始李性源徐有鄰金魯鎭蔡弘履李憲默尹塾。對讀官鄭志儉沈念祖黃昇源趙鼎鎭李在學趙瑍柳義養洪文泳李敬一李魯春林道浩宋銓李錫夏。詣庭行禮訖。予曰。試官進前。以擬東漢群臣賀東巡。過魯幸孔子宅。祠孔子及七十二弟子。親御講堂。命皇太子諸王說經書爲表題。降座乘輿。詣下輦臺陞座。命武所試官行禮。予曰。試官甚爲不足矣。試官洪樂性鄭好仁鄭昌聖李柱國田文顯尹長烈安橚申鴻周沈鑏。講試官具善復徐有寧尹蓍東李敬懋李邦五李元謙李晳趙岱。分東西行禮訖。命射員應射。予曰。應射後應講事知委。射講畢。敎曰。今番謁聖。取四人。坼名。趙恒鎭尹序東鄭晩始李暾。敎曰。新恩政事。當日爲之。唱榜時至。具遠遊冠絳紗袍陞座。放榜如儀訖。予曰。還宮時當率榜。文東武西以次隨駕事分付。予曰。大臣在具瞻之位。咫尺帳前。扶掖出去。此何擧措。如是而能責具僚乎。備邊郞發牌分付。還宮。仍具絳紗袍遠遊冠。降座乘輿。出幕次降輿乘輦。予曰。備邊郞何不待令乎。問名以入。至　宗廟前路降輦。乘輦至敦化門。時偉曰。今日記過人。何以爲之乎。敎曰。記過人一竝蕩滌。又敎曰。新恩祗迎後。退去事分付。由協陽門還內。
정조 6년 · 강
命武所命官。以左相爲之。
정조 6년 · 강
命武所講試官。徐有寧尹蓍東趙岱爲之。
정조 6년 · 강
拿處監察李集星。注書趙興鎭。備邊郞趙雲履。
정조 6년 · 목
敎曰。東西班押班監察竝拿處。又敎曰。注書趙興鎭拿處。待下敎勘律。又敎曰。備邊郞趙雲履。事過後拿處。
정조 6년 · 목
以徐有成爲校理。洪文泳爲接慰官單付。
정조 6년 · 강
時原任大臣等聯箚請罰。賜批。判府事鄭存謙。領議政徐命善。左議政洪樂性。右議政李福源。
정조 6년 · 목
聯箚略曰。臣等俄於賀班退出之後。誨責截嚴。臣等不勝惶懍。而飭敎之下。置躬無地。不能隨時董飭。管束徒隸。殿座通望之地。有此無嚴之事。臣等若不亟被重譴。則將何以肅班行而振紀綱乎。纔罷陪班。聯陳短箚。乞降郵罰。俾安私心。批以。事雖微細。實關紀綱。烏可無云云乎。卿等之深以爲引。過當甚矣。卿等安心勿辭。仍命遣史官傳諭。
정조 6년 · 강
命別軍職具紞。備邊郞趙雲履。內作門千摠徐有和拿處分揀。
정조 6년 · 목
因拿處傳旨。竝敎以。分揀。
정조 6년 · 강
召見藥院三提調于誠正閣。都提調鄭弘淳。提調鄭民始。副提調嚴璹。
정조 6년 · 목
弘淳曰。感候諸節。果臻復常乎。予曰。今則快勝矣。弘淳曰。醫官旣已入來。使之診候乎。予曰置之。
정조 6년 · 강
命遣史官趙興鎭。馳詣　肇慶廟　慶基殿。奉審摘奸。
정조 6년 · 강
召見承旨徐有防。檢校直閣金宇鎭于誠正閣。
정조 6년 · 목
予曰。今番　謁聖時事觀之。士習可謂無餘地矣。冊袱之埋置。隨從之攔入。不有法意。少無顧忌。如此而安得嚴科場而正士習乎。然此猶係士子也。不足深責。至以考試事言之。早呈試券。皆爲落屈。名之以　謁聖科。豈有晩取之事乎。由此而實才似多冤屈。命官與主文事。誠爲慨然矣。予曰。李判府箚批。尙不領布。果何故也。有防曰。臣未聞知矣。予曰。大臣批答。趁不頒布云。伊日當該承旨從重推考。予曰。試講隔日。自多妨公。抄啓文臣李時秀本職許遞。
정조 6년 · 강
大提學金鍾秀上疏乞遞。賜批。
정조 6년 · 목
批以。竢少間。上來行公。
정조 6년 · 강
命洪忠監司加分狀。今日內稟處。
정조 6년 · 목
因洪忠監司李崇祜加分狀啓。敎以。加分事。今日內草記稟處。其餘條件。後日次對時稟處。
정조 6년 · 강
許施湖西關東等邑還穀加分之請。
정조 6년 · 목
備邊司啓言。洪忠監司李崇祜。江原監司金憙狀啓。湖西。以道內還餉及舒川韓山濟民穀留庫中。準五分一加分爲請。關東。以寧越等三邑外二十三邑留庫各穀。限四萬三千五百石加分爲請。亦有稟處之命矣。民旣願受。穀又不敷。則從便加分。乃是不可已之政。竝依狀請施行。仍令道臣。分排劃給後。以其實數。更爲登聞之意。請分付兩道道臣。允之。
정조 6년 · 강
命司直趙㻐。申飭上來。
정조 6년 · 목
政院。以司直趙㻐。知事兪彦鎬。前獻納成德朝。副司果權坪。司諫趙榮弼等在外及司諫趙榮弼遞差啓。敎以。其中兩重臣情勢情理。衆所共知。原傳旨分揀。更爲修正入啓。至於重臣趙㻐。前後飭敎。何等諄復。而逬處郊外。迄無動靜。縱不恤分義之虧壞。寧忍離捨篤老之親。不念念子之情乎。重臣聞此。豈不知變。令政院各別申飭。斯速上來行公。
정조 6년 · 강
放定配罪人李鎭璧等。
정조 6년 · 목
敎曰。罪不過微眚。子亦登科。鐵原府定配罪人李鎭璧。卽爲放送事分付。　敎曰。弟旣居魁。兄宜參恕。豐川府定配罪人李東燦。今日內放送。
정조 6년 · 강
命監察李集星拿處分揀。
정조 6년 · 목
因拿處傳旨。敎以。分揀。
정조 6년 · 강
命兪得祐星火放上。
정조 6년 · 목
因刑曹閣監再招草記。敎以。自本閣。更爲嚴査處決次。星火放上。
정조 6년 · 목
以權★(衣+嚴)爲司諫。趙城鎭爲副校理。姜彛正爲修撰。尹行元爲副修撰。
정조 6년 · 목
敎曰。近久停撤。且多稟處事。次對進定於明日。
정조 6년 · 강
命銓郞鄭東浚申飭謝恩。更加嚴飭。
정조 6년 · 목
敎曰。近來吏曹事。不成說矣。以是差出郞官。使之今日內肅拜。而尙無動靜。政院何不申飭乎。旣無情勢。則焉敢如是稽謝。吏曹正郞鄭東浚各別申飭。斯速謝恩。　政院。以東浚尙不應命。啓請重推。敎以。有甚情勢。無端逡巡。莫曰先輩之或多力辭。古今異宜。何論已例之有無。年少名官乖激之處義。決不可施從。去年遞一銓堂。今年遞一銓郞。稱以力辭曲諒。寧有如許事面。政院不能督出一銓郞。有此啓辭乎。此啓辭勿施。更加各別嚴飭。
정조 6년 · 강
命新除授果川縣監鄭東浚。待開門辭朝。
정조 6년 · 목
敎曰。飭敎之下。一味逡巡。寧有如許紀綱。若此不已。出場無期。以此以彼。豈可無處分。吏曹正郞鄭東浚果川縣監除授。時任縣監遞付京職。今已侵夜。何必因此留門。新除授縣監待開門辭朝。仍令當日赴任。赴任形止。令道臣狀聞。
정조 6년 · 강
緘推京畿監司李亨逵。
정조 6년 · 목
京畿監司李亨逵。以前兵使李性默請罪馳啓。敎以。此等事。隨現痛懲。無或饒貸。而至於玆事。反覆狀辭。頗多疑端。竝皆姑舍是。以奴證主。終是法外。況厥奴所供。亦有問目外說話。此則關係風化。李性默之有罪無罪。詳査則可以得其實。而該道伯之翻謄奴供。以爲證案。抑何意義。京畿監司李亨逵爲先緘辭從重推考。性默本是京居人。不必付之該道。況本邑距京不遠。應問各人等。令該曹一竝捉致。出意見盤覈得情後。捧供以聞。
정조 6년 · 강
秋曹。以楊州居陳萬才擊錚原情詳査啓。
정조 6년 · 목
刑曹啓言。楊州居牙兵陳萬才擊錚原情內。渠之墳山及田畓在坡州。而本邑李聖柱。稱其親葬在於近處。捉去渠祖父。燭火烙足。勒奪渠墳山田畓。故渠祖父因此含冤而死。聖柱又捉去渠父。餘存畓券。沒數現納。無數亂打。幾至死境云矣。請令該道。詳査啓聞後稟處。敎以。一邊之說。雖難偏信。不炊之竈。烟豈自生。本事必是武斷鄕曲之類。侵虐良民而然。令該道別之明査官。嚴査以聞。近來本道回啓。無論事之是非。以漫漶彌縫爲事。今番除尋常惕念。祛私按査之意。竝以分付道臣處。
정조 6년 · 강
行次對于誠正閣。召見守令邊將。
정조 6년 · 목
領議政徐命善曰。日昨臣等所坐。無嚴之地宜勘。而處分不下。臣等惶懍矣。予曰過矣。左議政洪樂性曰。臣等被罪然後。具僚可警矣。予曰。豈以卿等之被罪。可以警勵具僚乎。所引誠過矣。予曰。跋文中何　朝不爲歷敍乎。右議政李福源曰。　端廟朝矣。　光廟朝以前。旣有　寶鑑。故跋文撰述之際。致意於　光廟朝以後。故似誤以十一　朝歷敍矣。命善曰。臣聞訓將之言。則鎭川地有行止殊常之人。故自捕廳捉來嚴囚云矣。予曰。厥漢本事果何如。訓將具善復曰。自右捕廳連日盤問。則一則曰爲地理云。一則曰爲卜述云。一則曰爲文云。而結幕於深山中。行止極涉殊常。兩漢則江東人。一漢則谷山人云。予曰。江東谷山之漢。何爲往在於鎭川耶。善復曰。行止旣如此。而蓋其所居處。是安城所通要路峻嶺之下。故厥漢被捉之後。已爲撤毀其草幕。而其中有一漢。卽西原人云矣。予曰。其爲誑惑之慮。則必多矣。捕將出去。盤問其情節以聞。戶曹判書金華鎭曰。因訓局草記。洪重仁菜田代土一款。從長處決後。草記事命下矣。取考文書。則乙酉年依傳敎。一結五十負。錢六百兩。已爲出給。今無更爲決處之事矣。予曰。領府事詳知此事本末。卿其往問于領府事而爲之。予曰。給價代土。有可爲之道乎。判尹鄭昌聖曰。代土則有略干可給之道矣。善復曰。大君房王十里所在二作。及於義洞菜田一作。洪重仁皆賜給之田。而洪德以蔬菜進上云云。然此田卽本房遺漏之田也。予曰。今則屬於何處乎。善復曰。今則爲私田矣。福源曰。此文書之事。且民人互相買賣。已多年所。決不可許給矣。予曰。王府羅卒。何無官給鵲衣之事乎。華鎭曰。玉堂引陪及諫院唱導。元無料布。故有官給之例。憲府所由及禁府羅卒。本有料布。具有出使。故無官給之規。予曰。宗親府蔘價本事。前戶判詳知之矣。卿往復於宗親府堂上。後日次對。更爲登奏。華鎭曰。他司之如中樞府議政府。若視此爲例。則事甚爲難矣。予曰。他司何必以此引例乎。華鎭曰。庚辰作米。前旣裁減。修理契餘米。惠廳堂上昨年又爲取去。本曹之漸次減損。亦屬可悶矣。予曰。李性默事。已爲査實乎。性源曰。才已秘關於京畿監司。而姑未査出矣。予曰。以奴證主。終是法外。而若見其原情。則自有可知之道矣。性源曰。其中一節。有可究問者矣。予曰。至於此事。反覆狀辭。多有疑端。而以問目外說話啓聞。抑又何意。其文案極爲疑晦。必有委折。性默京居家屬中。各別査問。則可以知之矣。命善曰。見其供辭。則似可知之矣。予曰。其供若不分明。則性默移禁府處之。可知其委折矣。予曰。禁府時囚。已爲開坐乎。華鎭曰。筵退當開坐矣。予曰。移義禁府者。爲安岳出身乎。善復曰然矣。姜宗燁則以初試數外人。冒法入場矣。予曰。旣係科場用情。判義禁出去。開坐嚴問。若不承款。則具格嚴囚東間。予曰。訓將禁將更爲進前。予曰。俄所云云鎭川罪人事。情跡果何如。善復曰。厥漢結幕山中。常在土窟之中。而聞洞人所傳。則以爲膂力過人。能左右挾一石米往來云。其追後捉來之人。所持器械。極涉殊常矣。予曰。禁將亦聞之乎。禁衛大將李敬懋曰。臣則發捕時。始得聞之矣。予曰。卿亦將任。而何不聞之乎。以其新爲將任。而不爲聞之耶。善復曰。急發秘關於三道。問其根泒來歷。以知踪跡宜矣。善復曰。李延弼能譏詗捉來。誠可尙矣。予曰。予已知其爲人。其來歷何如耶。善復曰。是乃李坤之族人云矣。予曰。李鎭璧事。果善爲矣。善復曰。李秉濟李東善。以新恩果來見於臣。皆曰。其父其兄。獲蒙特宥云矣。敬懋曰。非但此二人。武士輩聞伊日下敎。亦皆感嘆云矣。
정조 6년 · 강
推持平李泰永。榻敎也。
정조 6년 · 강
命東萊倭供米買賣事。依初覆啓爲之。
정조 6년 · 목
領議政徐命善啓言。頃因東萊前府使趙英鎭上疏回啓。倭供米買賣。更令新萊伯論理陳聞稟處事批下矣。卽見東萊府使李秉模狀啓。則備陳勒買之不足慮。僞標之無所售。而質之以終必無憂。結之以行無不可。仍請廟堂稟旨分付矣。旣知有利而無害。且爲災年聊賴之資。則一切禁遏。殊非爲民流遷之意。而至於官府買賣。則不但事面之不正。乘時榷利。亦不無害及民間之慮。依初覆啓。在民則勿禁。在官則嚴防之意。請分付萊府。從之。
정조 6년 · 강
命完伯狀請耽羅貢米。以近邑劃送。撥路一款置之。羅鋪運米。遣褊裨裝發。涼臺價。依前施行。
정조 6년 · 목
領議政徐命善啓言。頃因御史朴天行別單。諸條可釐革者。令道臣啓聞之意。覆奏分付矣。卽見全羅監司朴祐源狀啓。則貢米事以爲。入送。歲爲二百石。而近因奴婢耗縮。貢米不足。故以均廳米推送。或高敝興德區劃。以致遠輸之稽滯。此後以附近邑劃送云。陪持事以爲。道內各驛凋殘。幾至絶站。而撥路一款。有難刱行云。羅鋪事以爲。自今運米時。以精實準穀。發遣褊裨裝載云。至於涼臺八升之價。己丑節目。米一石定以三兩。涼臺一立定以一錢六分。以此折計。則一立價爲八升。今若改定一斗。則涼價米直。太不相當。貿遷還作。實有不足之患云。而竝令廟堂稟旨爲請矣。依前節目施行事請分付。從之。
정조 6년 · 강
命諸道道臣及守令留庫之數。撙節斟酌。
정조 6년 · 목
領議政徐命善啓言。諸道加分之請。才已覆奏許施矣。第念半留。所以備荒也。而爲守令者。或不深思遠慮。惟事快意優分。以至留庫之數大縮。則前頭需用。何處得來乎。雖云秋成之間。別無所用。與其留置陳腐。曷若改色收耗。然秋成之如意。有未可預料。苟或難捧。反貽民弊。初不如撙節之爲宜。雖令道臣。參量分排。而亦不無拘牽曲副之慮。必須細加斟酌。務從裁損。使留庫之數。不至大縮事。請分付諸道。從之。
정조 6년 · 강
改差鍾城府使崔台衡。寧邊府使吳載熙。
정조 6년 · 목
領議政徐命善啓言。鍾城府使崔台衡。年近七十。再赴六鎭。邊上弊邑。其能銳意爲治。有未可必。改差。令該曹更爲擇差。待下批不多日內請辭朝。從之。又啓言。寧邊府使。屢易其代。邑事之癏曠。夫馬之留滯。已極可悶。而新府使吳載熙。若待其交龜。始爲赴任。又費幾朔。且載熙陞資屬耳。旋令出宰。殊非內遷之意。改差。勿論文武。更爲差出。請使之從速辭朝。從之。
정조 6년 · 강
差下備堂金華鎭等。
정조 6년 · 목
領議政徐命善啓言。戶曹判書金華鎭。刑曹判書李性源。副司直徐有鄰。備局堂上還差。徐有鄰仍察有司之任。金華鎭徐有鄰。貢市堂上差下。李性源海西句管。徐有鄰湖西句管。漢城判尹鄭昌聖京畿句管堂上差下。請使之察任。從之。
정조 6년 · 강
重推大提學金鍾秀。
정조 6년 · 목
右議政李福源啓言。　國朝寶鑑跋文啓下後。領府事送言於臣。以爲跋文中歷敍之際。　十二朝誤書以　十一朝云。此與字句錯誤有異。改付標則未安。跋文一通。改書啓下事。分付都監。大提學金鍾秀請從重推考。從之。
정조 6년 · 강
景慕宮募入民家家垈所入田地。命令戶曹。本價代土間備給。
정조 6년 · 목
判尹鄭昌聖啓言。今此　景慕宮募入民家家垈所入田地。令戶曹從實籌摘後。本價與代土間。從便磨鍊。請備給各其本主。從之。
정조 6년 · 강
命額內羅卒四十名。每年木一疋上下。
정조 6년 · 목
戶曹判書金華鎭啓言。前判義禁具善復。以羅卒鵲衣事。有所筵稟。而往復該曹。從長擧行後草記事命下矣。額內外羅卒八十名。不必竝給鵲衣。之次額內四十名。每年一疋木式磨鍊上下。則足可輪回製着。敢達。從之。
정조 6년 · 강
皇壇祝式字句。命館閣之臣撰改。
정조 6년 · 목
禮曹判書金魯鎭啓言。　皇壇祝式。成於　先朝。故其中數處字句。有不可不到今釐正者。宜令館閣之臣。請趁卽撰改。從之。
정조 6년 · 강
遞承旨趙時偉林錫喆。以黃昇源金履禧代之。
정조 6년 · 목
敎曰。右承旨聞有實★(虫+恙)。同副承旨尙未出柵。院中極爲苟艱。竝許遞。前望單子入之。待下批牌招。推移入直。　政院。以履禧解由末出啓稟。敎以。勿拘。
정조 6년 · 목
敎曰。守令多窠。政官牌招開政差出。○以沈有鎭爲大司諫。柳儞金孝眞爲正言。洪文泳爲副校理。金尙集爲左尹。李東馨爲鍾城府使。○再政。以李在學爲寧邊府使。○敎曰。李在學仍任刑曹參議。○又敎曰。寧邊府使望筒。更爲擬入事分付。三政。以徐鼎修爲寧邊府使。○敎曰。更令勿施。事涉如何。雖已點下。無端出外。何異遷補。寧邊府使徐鼎修改差。仍任前職。其代今日政。以無故人差出。又敎曰。朝著雖曰乏人。寧邊一窠。豈無可擬之人。而非老病或纔經守令人。則必以閣臣承旨擬望。以至四改望。國體之苟艱。莫甚於是。吏曹判書李命植從重推考。以尹蓍東爲寧邊府使。
정조 6년 · 강
遞承旨徐有防林錫喆。以李在學趙鼎鎭代之。
정조 6년 · 목
敎曰。左承旨聞有實★(虫+恙)。同副承旨尙未出柵。院中苟艱。竝許遞。前望單子入之。
정조 6년 · 강
命時囚姜鳳瑞等照律。朴鳳起姑囚。
정조 6년 · 목
義禁府啓言。奉常寺主簿姜鳳瑞。　祭享物種。何等至重。而身爲典祀官。熟設欠精。漫不檢察。以此照律。杖一百收贖。私罪施行。允之。又啓言。雲山前前郡守成大中。孟山前縣監王漢禎等。成大中則罪人之逃★(衣+朶)。在於丁酉七月。而遞歸雖在同月。逃失時。當該守令不善防守之罪。在所難免。王漢禎則定配罪人不能嚴束。致有逃失。竝以此照律。各杖六十收贖。奪告身一等。私罪施行。允之。又啓言。罪人朴鳳起原情內。代射情節。反覆究覈。則以卜直隨入等說。游辭不服矣。施威嚴問之後。乃以符同宗燁。冒入代射之意。始爲自服。而朴尙大之借射於鳳起委折。方自該曹。行査本道。姑爲因囚。待査啓請稟處。允之。
정조 6년 · 강
遣承旨詣　宗廟　景慕宮。奉審摘奸。
정조 6년 · 강
拿處假注書尹序東。
정조 6년 · 목
敎曰。釋褐未滿數日。且況初入堂后。莫重筵說。愆期不修正。致勤促敎。已極駭然。且聞入侍注書言。托以眼病。昨夜不書一字云。新入之人慢忽。今始初見。當該假注書尹序東。令該府拿問處之。從重勘律。以懲他新進。
정조 6년 · 강
重推兵曹參議柳誼。
정조 6년 · 목
敎曰。文臣不文。也自不妨。而二字軍號。不能著際書進。至有三改之命。如許騎堂。不可無警。入直兵曹堂上。從重推考。
정조 6년 · 강
召見直提學沈念祖鄭志儉于誠正閣。
정조 6년 · 목
予曰。待敎處義。甚過矣。銓郞雖是淸宦。旣已行公於閣職。則何必撕捱於是任也。古之人或有處義於判堂者。而未聞自郞官爲然者也。固辭銓任。雖曰美事。豈非過擧耶。志儉曰。甚爲惶恐矣。予曰。明日本閣奉審時。時原任閣臣之進不進。皆已知之乎。予曰。右相亦當入來云耶。念祖曰。似入來矣。予曰。檢校待敎之一人久任。亦涉苟艱。此後檢校直閣。不可不以二人啓下矣。然檢校之銜。多有未知者。故頃於　寶鑑纂修時。檢校古制。亦使之錄入矣。志儉曰。今則皆已知之矣。
정조 6년 · 강
副修撰尹行元陳疏自列。踏啓字。